ગોરેગામ (વેસ્ટ)માં SV રોડ પર રાતે બે યુવાનોએ નશાની હાલતમાં ચશ્માંની એક દુકાન પર બિઅરની બૉટલ ફેંકવાના મામલામાં ગોરેગામ પોલીસ-સ્ટેશનમાં ફરિયાદ કરવાનું બાવીસ વર્ષના ગુજરાતી યુવાનને ભારે પડ્યું છે. ગયા ગુરુવારે બનેલી ઘટના બાદ વેપારી પિતા-પુત્ર અને તેના ચાર મિત્રો ગોરેગામ પોલીસ-સ્ટેશનમાં ફરિયાદ કરવા ગયા હતા. ફરિયાદ નોંધાયા બાદ થોડા સમય પછી વેપારીના મોબાઇલ પર પોલીસ-સ્ટેશનમાં આવવા માટે એક ફોન આવ્યો હતો એટલે ફરી તેઓ પોલીસ-સ્ટેશનમાં ગયા હતા. ત્યારે ફરજ પરના એક પોલીસ-ઇન્સ્પેક્ટરે ફરિયાદીને જ અચાનક કોઈ પણ જાતના ગુના વગર માર માર્યો હતો. પોલીસે ડિટેક્શન-રૂમમાં લઈ જઈને ફરિયાદી યુવાનની ફરી વખત ધુલાઈ કરી હતી. આ યુવાન ડિપ્રેશનમાં આવી ગયો હોવાનું પરિવારજનોએ જણાવ્યું હતું. પોલીસની આ નીતિ-રીતિ સામે ગોરેગામના વેપારીઓએ એક રૅલી કાઢી હતી. યુવાનના પિતાએ પોલીસ-અધિકારી અને અન્ય કૉન્સ્ટેબલો સામે ફરિયાદ નોંધાવી છે તથા આ મામલે મુખ્ય પ્રધાનને દરમ્યાનગીરી કરવા એક લેટર લખ્યો છે.